C 138/20
SK
Úradný vestník Európskej únie
21.4.2023
Okrem toho Útvar technológie v živočíšnej výrobe (súčasť Aragonského agropotravinárskeho výskumného a technologického centra alebo CITA podľa španielskej skratky) v roku 2015 zverejnil výsledky výskumného projektu s názvom Vplyv stravy, balenia a času expozície na vizuálne hodnotenie a zámer kúpiť bravčové mäso s CHZO „Cerdo de Teruel“ (Panea, B. a kol., 2015).
V záveroch sa objavuje pozoruhodné zistenie, že kontrolná skupina – bravčové mäso „Cerdo de Teruel“ z ošípaných kŕmených zvyčajnou stravou – dosiahla vyššie skóre ako ostatné skupiny, v ktorých zvieratá dostávali rôzne druhy krmiva.
V roku 2016 výskumníci CITA realizovali v rámci Investičného fondu Teruel projekt s názvom Zdravotný manažment, výrobné a marketingové alternatívy pre bravčové mäso „Cerdo de Teruel“: návrh v záujme udržateľnosti (Panea, B. a kol., 2016).
Odvtedy sa so zapojením centra CITA uskutočnil ďalší výskum a predložil sa programom spolufinancovaným Európskym fondom regionálneho rozvoja: Zdravé údeniny vyrobené z bravčového mäsa z Teruelu: Znížený obsah nasýtených tukov a soli (Panea, B. a kol., 2019).
Výrobok „Cerdo de Teruel“ sa objavuje aj v celkom inom druhu publikácií s veľkým okruhom čitateľov a širokým uznaním, a to v literatúre.
Jedným konkrétnym príkladom je kapitola románu Animales urbanos [Mestské zvieratá] (Leiz, K. 2018) s názvom Del cerdo de Teruel y del amor [O bravčovine z Teruelu a o láske].
Popri tradícii a vedeckých a informačných publikáciách svedčí o povesti výrobku „Cerdo de Teruel“ aj jeho uznanie na trhu.
Názov „Cerdo de Teruel“ používajú výrobcovia a predajcovia na označenie tohto veľmi žiadaného mäsa a bežne sa používa na trhu a v hypermarketoch a mäsiarstvach po celom Španielsku.
Jedlá vyrobené z mäsa „Cerdo de Teruel“ sú takisto stálou súčasťou jedálneho lístka reštaurácií v celej krajine.
Okrem toho recepty, v ktorých sa používa mäso „Cerdo de Teruel“, možno nájsť na rešpektovaných digitálnych platformách.
Jedným z príkladov je recept na bravčovú panenku „Cerdo de Teruel“ so sušenými slivkami a píniovými orieškami z El Gran Libro de la Cocina Aragonesa [Veľká aragónska kuchárka] (Aneto Publicaciones, SL, 2011) uverejnený v sekcii jedla a nápojov na internetovom portáli pre Aragónsko RedAragón.
Svoje recepty uverejňujú aj šéfkuchári, ako napríklad bravčové secreto „Cerdo de Teruel“ s omáčkou z baklažánu a bielej čokolády [na webovom sídle propagujúcom aragónske jedlo s názvom Comparte el Secreto.
Aragón, alimentos nobles (Podeľte sa o tajomstvo: Aragónsko, ušľachtilé jedlá)] a bravčové líčka „Cerdo de Teruel“ inšpirované Altamirasom [„inšpirované Altamirasom“ ako odkaz na mnícha a šéfkuchára Juana Altamirasa z 18. storočia] (sekcia jedla a nápojov v novinách Heraldo).
Výrobok „Cerdo de Teruel“ vychvaľujú aj médiá: — Vďaka kvalitnej strave podávanej ošípaným používaným na výrobu šunky s označením pôvodu „Jamón de Teruel“ vzniká nielen vynikajúca šunka, ale aj špičkové čerstvé mäso tmavoružovej farby s jemnou chuťou a mäkkou, obzvlášť šťavnatou konzistenciou [2011, Indisa; 2014, A la carta para dos, (Stôl pre dvoch à la carte)], — Kvalita, výroba a marketing bravčového mäsa Teruel [2016, Aragón hoy (Aragónsko dnes)].
Vznešená povesť mäsa „Cerdo de Teruel“ viedla k tomu, že si v priebehu rokov získalo pozornosť na mnohých podujatiach.
Pri mnohých príležitostiach zohrávalo mäso „Cerdo de Teruel“ významnú úlohu v kuchárskej súťaži Teruel Gusto Mudéjar [mudéjarské chute], ktorá sa koná od roku 2006 a jej hlavnou činnosťou je národná súťaž vo varení s „mudéjarskými chuťami“.
Receptom, ktorý museli profesionálni kuchári a vychádzajúce hviezdy gastronómie reinterpretovať na šiestom ročníku tohto kulinárskeho podujatia, boli zemiaky Cella plnené mäsom „Cerdo de Teruel“ s čiernou hľuzovkou Périgord (Tuber melanosporum).
V roku 2012 sa konal prvý ročník Jornada Gastronómica de Cerdo de Teruel, festivalu „Cerdo de Teruel“, ktorý zahŕňal viac ako 40 podnikov v provincii Teruel.
Mottom podujatia bol Nový pohľad na bravčové mäso.
Iné spôsoby, ako si užiť cestu a ďalšie...
V roku 2020 bolo mäso „Cerdo de Teruel“ súčasťou medzinárodného veľtrhu „Madrid Fusión“ ako systém kvality: Bravčové mäso „Cerdo de Teruel“ na veľtrhu potravín a nápojov Fusión v Madride (noviny La Comarca).
Toto všetko – a najmä túžba chrániť produkt so silnými miestnymi väzbami – viedlo výrobcov k založeniu združenia výrobcov „Cerdo de Teruel“ s cieľom chrániť povesť výrobku, zabezpečiť, aby boli spotrebitelia riadne informovaní a riadiť výrobu bravčového mäsa „Cerdo de Teruel“.